《和朱少府》
宋代·韩维

自我还故栖，再见炎与凉。
朝游每含哺，昼坐常焚香。
撷圃得奇艳，俯池鉴清光。
不忧饥所驱，非为饱则颺。
同里四三人，每过必命觞。
浊醪无孤斟，嘉果有新尝。
看舞雪翻席，度曲尘飞梁。
桑榆傥徘徊，此乐未渠央。
行止固有命，贵弃乃其常。
与君酣且歌，幸世方欢康。

作者简介：韩维（1017年～1098年），字持国，开封雍丘（今河南杞县）人。韩亿子，与韩绛、韩缜等为兄弟。以父荫为官，父死后闭门不仕。仁宗时由欧阳修荐知太常礼院，不久出通判泾州。为淮阳郡王府记室参军。英宗即位，召为同修起居注，进知制诰、知通进银台司。神宗熙宁二年（1069年）迁翰林学士、知开封府。因与王安石议论不合，出知襄州，改许州，历河阳，复知许州。哲宗即位，召为门下侍郎，一年馀出知邓州，改汝州，以太子少傅致仕。绍圣二年（1095年）定为元祐党人，再次贬谪。元符元年卒，年八十二。有集三十卷，因曾封南阳郡公，定名为《南阳集》（《直斋书录解题》卷一七）。《宋史》卷三一五有传。